text: 
  Kapitel I
  
  
  Hvordan bevæger barnet sig ind i sproget?
  
  
  Hvor er det barn jeg var engang
  
  er det i mig endnu eller borte?
  
  Pablo Neruda, 1978
  
  
  Et spædbarn kan mere end dets forældre ved. Eller snarere mere end 
  de måske tænker over, for det spædbarnet kan er jo kun noget det 
  viser, ikke noget det siger. Det som barnet kan mere end man lige 
  lægger mærke til, det er noget der er meget svært. Men vi har alle 
  kunnet det. Heldigvis kan vi nøjes med at skulle kunne det den ene 
  gang: lære verden at kende som den ser ud for mennesker på egnen 
  hvor vi fødes. Samtidig med at vi lærer verden at kende, lærer vi 
  vores første sprog. Så kan vi også bedre få fortalt noget mere om 
  den efterhånden. Nu er det så praktisk at alle normale spædbørn er 
  indstillet på at lære det sprog som deres omgivelser taler. Det er 
  jo en lettelse at ingen af børnene i Valby begynder at tale finsk 
  som er så svært.
  
  
  
  